REGOLAMENT TAL-KUNSILL (KE) Nru 2187/2005
tal-21 ta' Diċembru 2005
għall-konservazzjoni ta' riżorsi tas-sajd permezz ta' miżuri tekniċi fil-Baħar Baltiku, fil-Belts u fis-Sound, li jemenda r-Regolament (KE) Nru 1434/98 u jħassar ir-Regolament (KE) Nru 88/98
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 37 tiegħu,
Wara li kkunsidra l-proposta mill-Kummissjoni (1),
Wara li kkunsidra l-Opinjoni tal-Parlament Ewropew (2),
Billi:
(1)
Skond l-Artikoli 2 u 4 tar-Regolament tal-Kunsill (KE) Nru 2371/2002 ta' l-20 ta' Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skond il-Politika Komuni dwar is-Sajd (3), il-Kunsill, filwaqt li jieħu kont tal-parir xjentifiku, tekniku u ekonomiku disponibbli, għandu jistabbilixxi l-miżuri Komunitarji meħtieġa sabiex jiġi żgurat l-isfruttament ta' riżorsi akwatiċi ħajjin li jipprovdi kondizzjonijiet ekonomiċi, ambjentali u soċjali sostenibbli. Għak dak il-għan, il-Kunsill jista' jadotta miżuri tekniċi sabiex jillimita l-mortalità tal-ħut u l-impatt ambjentali ta' l-attivitajiet tas-sajd.
(2)
L-adeżjoni tal-Komunità mal-Konvenzjoni dwar is-Sajd u l-Konservazzjoni tar-Riżorsi Ħajjin fil-Baħar Baltiku u fil-Belts, kif emendata bil-Protokoll tal-Konferenza tar-rappreżentanti ta' l-Istati Partijiet għall-Konvenzjoni (minn hawn 'il quddiem imsejħa ’l-Konvenzjoni ta' Gdansk’) ġiet approvata permezz tad-Deċiżjoni tal-Kunsill 83/414/KEE (4).
(3)
Mindu ġiet stabbilita mill-Konvenzjoni ta' Gdansk, il-Kummissjoni Internazzjonali tas-Sajd fil-Baħar Baltiku (IBSFC) adottat pakkett ta' miżuri għall-konservazzjoni u l-immaniġġar tar-riżorsi tas-sajd fil-Baħar Baltiku. Il-Kummissjoni nnotifikat lill-Partijiet Kontraenti dwar ċerti rakkomandazzjonijiet għall-modifika ta' dawk il-miżuri tekniċi.
(4)
Huwa kunsiljabbli għall-Komunità li jiġu attwati tali rakkomandazzjonijiet. Madankollu, billi l-IBSFC tista' tiġi sostitwita minn koperazzjoni bilaterali mal-Federazzjoni Russa, ir-regoli Komunitarji ma għandhomx isegwu b'mod strett dawk ir-rakkomandazzjonijiet iżda minflok għandhom ifittxu li jistabbilixxu sistema komprensiva u konsistenti ta' miżuri tekniċi għall-ilmijiet Komunitarji, ibbażata fuq regoli eżistenti. Hemm lok għal simplifikazzjoni f'ċerti każi fejn ir-regoli eżistenti huma dettaljati mingħajr ħtieġa u/jew ma jistgħux ikunu ġustifikati għall-konservazzjoni tar-riżorsi.
(5)
Ir-Regolament (KE) Nru 88/98 (5) stabbilixxa ċerti miżuri tekniċi għall-konservazzjoni tar-riżorsi tas-sajd fl-ilmijiet tal-Baħar Baltiku, tal-Belts u tas-Sound.
(6)
L-applikazzjoni tar-Regolament (KE) Nru 88/98 uriet biċ-ċar ċerti defiċjenzi f'dak ir-Regolament rriżultaw fi problemi ta' applikazzjoni u ta' infurzar u li għandhom jiġu rettifikati, speċjalment billi jiġu definiti l-ispeċi mmirati u l-perċentwali rekwiżiti tal-qbid applikabbli għal skali ta' daqsijiet ta' malji ta' xbieki u għal żoni ġeografiċi differenti meta s-sajd isir b'ċertu tagħmir.
(7)
Il-mod li bih għandhom jiġu kalkolati l-perċentwali ta' l-ispeċi mmirati u ta' speċi oħra għandu jiġi definit.
(8)
Id-daqs minimu ta' kull speċi għandu jiġi ffissat b'kont meħud tas-selettività tad-daqs tal-malji tat-tagħmir tas-sajd li jista' jintuża għal dik l-ispeċi.
(9)
L-informazzjoni xjentifika turi li qiegħed isir qbid sekondarju (by-catches) ta' ammonti kbar ta' merluzz mhux adult fis-sajd tas-sallur bit-tkarkir. Is-sajd għas-sallur b'tagħmir attiv għandu jkun għaldaqstant projbit.
(10)
Il-Golf ta' Riga huwa ekosistema tal-baħar unika u pjuttost sensittiva li teħtieġ miżuri speċjali sabiex jiġi żgurat sfruttament sostenibbli tar-riżorsi tagħha u sabiex jitnaqqas l-impatt ta' l-attivitajiet tas-sajd. L-Artikolu 21 ta' l-Att ta' l-Adeżjoni ta' l-2003, għaldaqstant, jipprovdi li l-Kunsill għandu jemenda r-Regolament (KE) Nru 88/98 qabel id-data ta' adeżjoni bil-ħsieb li jiġu adottati l-miżuri meħtieġa ta' konservazzjoni fil-Golf ta' Riga.
(11)
Sabiex jiġu kontrollati l-attivitajiet tas-sajd, l-aċċess għall-Golf ta' Riga għandu jkun suġġett għal permessi speċjali tas-sajd kif imsemmi fir-Regolament tal-Kunsill (KE) Nru 1627/94 tas-27 ta' Ġunju 1994 li jistabbilixxi dispożizzjonijiet ġenerali dwar permessi speċjali tas-sajd (6).
(12)
L-informazzjoni xjentifika tindika li, għall-merluzz, it-tagħmir irmunkat mingħajr tieqa ta' ħruġ u immaljat normalment f'forma ta' djamanti fl-ixkora u fil-biċċa ta' l-estensjoni huwa inqas selettiv minn dak bit-tieqa ta' ħruġ tat-tip “BACOMA” jew fejn il-malji fl-ixkora u fil-biċċa ta' l-estensjoni ikunu mdawra 90°. Huwa għalhekk kunsiljabbli li fl-ilmijiet Komunitarji u għall-bastimenti Komunitarji ma jkunx permess l-użu ta' tagħmir irmunkat mingħajr it-tieqa tal-ħruġ tat-tip “BACOMA” jew mingħajr li l-malji ta' l-ixkora u tal-biċċa ta' l-estensjoni ikunu mdawra 90° meta l-merluzz ikun l-ispeċi mmirat.
(13)
Ir-Regolament (KE) Nru 1434/98 stabbilixxa l-kondizzjonijiet li taħthom jistgħu jinħattu l-aringi għal skopijiet industrijali diversi mill-konsum uman dirett (7).
(14)
Sabiex jiġu simplifikati r-regoli kumplessi tar-Regolament (KE) Nru 1434/98, id-dispożizzjonijiet ta' dak ir-Regolament li huma relevanti għall-Baħar Baltiku għandhom jiġu sostitwiti minn dispożizzjonijiet ġenerali, f'dan ir-Regolament, dwar qabdiet mhux magħżula. Ir-Regolament (KE) Nru 1434/98 għandu jiġi emendat f'dan is-sens.
(15)
Il-miżuri meħtieġa għall-implementazzjoni ta' dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat ta' implementazzjoni konferiti lill-Kummissjoni (8).
(16)
Għandhom jiġu adottati wkoll, skond id-Deċiżjoni 1999/468/KE, l-emendi għall-Anness I u l-Appendiċi 1 u 2 ta' l-Anness II ta' dan ir-Regolament.
(17)
Minħabba n-numru u l-firxa ta' bidliet li għandhom isiru lir-regoli, ir-Regolament (KE) Nru 88/98 għandu jitħassar u jiġi sostitwit minn test ġdid,
ADOTTA DAN IR-REGOLAMENT:
KAPITOLU I
AMBITU TA' APPLIKAZZJONI U DEFINIZZJONIJIET
Artikolu 1
Materja u ambitu ta' applikazzjoni
Dan ir-Regolament jistabbilixxi l-miżuri tekniċi ta' konservazzjoni fir-rigward tal-qbid u tal-ħatt ta' riżorsi tas-sajd fl-ilmijiet tal-baħar taħt is-sovranità jew il-ġurisdizzjoni ta' l-Istati Membri u li jinsabu fiż-żona ġeografika speċifikata fl-Anness I.
Artikolu 2
Definizzjonijiet
Għall-iskopijiet ta' dan ir-Regolament:
(a)
“tagħmir attiv” tfisser kwalunkwe tagħmir tas-sajd li l-operazzjoni tal-qbid għalih teħtieġ ċaqliq attiv tat-tagħmir, inklużi b'mod partikolari t-tagħmir irmunkat u t-tagħmir ċirkolanti;
(i)
“xibka tat-tkarkir” tfisser tagħmir li jkun irmunkat b'mod attiv minn bastiment tas-sajd jew aktar u li jikkonsisti fi xbiek li jkollu struttura f'forma ta' kon jew ta' piramida (bħala struttura tat-tagħmir tat-tkarkir) magħluqa fuq wara bi xkora (codend);
(ii)
“tkarkir bil-lasta” (beam trawl) tfisser tagħmir b'xibka tat-tkarkir miftuħa orizzontalment b'tubu ta' l-azzar jew ta' l-injam, il-lasta, u bi xbiek b'katini ta' l-art, tapiti tal-ktajjen (chain mats) jew ktajjen tat-tħarbit (tickler chains) li jkun irmunkat b'mod attiv fil-qiegħ mill-magna tal-bastiment;
(iii)
“tartarun Daniż” tfisser tagħmir ċirkolanti u rmunkat, operat minn dgħajsa permezz ta' żewġt iħbula twal (ħbula tat-tartarun) imfassal sabiex jidderiġi l-ħut lejn il-fetħa tat-tartarun. It-tagħmir magħmul minn xbiek, simili għax-xibka tat-tkarkir tal-qiegħ fid-disinn u d-daqs, jinkludi żewġ ġwienaħ twal, korp u xkora;
(iv)
“gangmu” tfisser xbiek jew nassa tal-metall immuntati fuq qafas ta' daqs u forma varjabbli, b'xafra li tobrox, xi drabi bis-snien, fin-naħa t'isfel tagħhom;
(v)
“tartarun xkora” tfisser tagħmir ċirkolanti magħmul minn xbiek fejn il-qiegħ tiegħu jingħaqad permezz ta' lenza ta' l-ixkora fil-qiegħ tax-xibka, li tgħaddi minn serje ta' anelli tul il-ħabel ta' l-art, li tippermetti li x-xibka tinġibed f'borża u tingħalaq.
(b)
“tagħmir passiv” tfisser kwalunkwe tagħmir tas-sajd li l-operazzjoni tal-qbid għalih ma teħtieġx ċaqliq attiv tat-tagħmir, u jinkludi għeżuli, xbieki tat-tħabbil, pariti, xbieki bin-nassa, lenez, drajnat u nases. Ix-xbieki jistgħu jikkonsistu minn xibka separata jew aktar attrezzati bi ħbula minn fuq, minn isfel u minn waħda għall-oħra, u jistgħu jiġu armati b'tagħmir għall-ankoraġġ, tal-wiċċ u għan-navigazzjoni.
(i)
“għeżula” u “xbiek tat-tħabbil” tfisser tagħmir magħmul minn biċċa waħda ta' xbiek u miżmuma wieqfa fl-ilma permezz ta' sufruni u piżijiet. Hija taqbad riżorsi akwatiċi ħajjin bit-tħabbil jew bit-tagħqid;
(ii)
“parit” tfisser tagħmir magħmul minn biċċtejn xibka jew aktar imdendla flimkien b'mod parallel fuq lenza waħda u miżmuma wieqfa fl-ilma permezz ta' sufruni jew piżijiet;
(iii)
“lenez” tfisser numru ta' lenez marbuta flimkien, jew imqiegħda fil-qiegħ jew jimxu mal-kurrent, b'kull waħda jkollha numru kbir ta' snanar bil-lixka;
(ċ)
“snanar” tfisser fil ta' l-azzar, mgħawweġ u misnun, li normalment ikollu l-garġi.
(d)
“ħin ta' immersjoni” tfisser il-perjodu mill-mument meta x-xbieki jitniżżlu l-ewwel darba fl-ilma sal-mument meta x-xbieki jittellgħu kompletament abbord il-bastiment tas-sajd;
(e)
“xbieki b'malji kwadri” tfisser kostruzzjoni ta' xbiek immuntat b'tali mod li miż-żewġ settijiet ta' linji paralleli ffurmati mill-ġnub tal-malji, sett wieħed ikun parallel, u l-ieħor f'angolu rett, ma' l-assi t-twil tax-xibka;
(f)
“xkora” tfisser l-aħħar 8 m tax-xibka tat-tkarkir, li tkun f'forma ta' ċilindru, jiġifieri bl-istess ċirkonferenza t-tul kollu, jew f'forma konika;
(g)
“borża ta' rinforz” tfisser biċċa xibka ċilindrika li ddawwar kompletament l-ixkora tax-xibka tat-tkarkir u li tista' tiġi marbuta ma' l-ixkora f'intervalli;
(h)
“ċinga ta' wara” tfisser iċ-ċinga ċirkolanti li tkun l-aktar lura u marbuta ma' l-ixkora, imkejla meta l-malji jiġu miġbuda fit-tul;
(i)
“ċinga ta' l-irfigħ” tfisser biċċa ħabel li ddawwar iċ-ċirkonferenza ta' l-ixkora jew tal-borża ta' rinforz, jekk ikun hemm waħda, u marbuta magħha permezz ta' ingases jew ħoloq;
(j)
“ċinga ċirkolanti” tfisser biċċa ħabel li ddawwar iċ-ċirkonferenza ta' l-ixkora jew tal-borża ta' rinforz u li tkun marbuta magħha;
(k)
“flapper” tfisser biċċa xbiek marbuta fuq ġewwa ta' tagħmir attiv b'mod li tippermetti l-qabdiet jgħaddu minn quddiem għal wara tat-tagħmir iżda li tillimita l-possibbiltà tagħhom li jerġgħu lura;
(l)
“baga ta' l-ixkora” tfisser unità, li żżomm fil-wiċċ, marbuta ma' l-ixkora;
(m)
“ħabel tal-baga” tfisser ħabel li jgħaqqad il-baga ta' l-ixkora ma' dik il-parti tat-tagħmir tas-sajd li tkun miżmuma fil-post jew immarkata;
(n)
“biċċa ta' estensjoni” tfisser sezzjoni mhux konika tax-xibka tat-tkarkir li jkollha forma ċilindrika, jiġifieri l-istess ċirkonferenza ta' l-ixkora t-tul kollu, li tkun magħquda jew tkompli, bħala estensjoni, ma' l-ixkora.
KAPITOLU II
XBIEKI U KONDIZZJONIJIET GĦALL-UŻU TAGĦHOM
TAQSIMA I
Speċi mmirati
Artikolu 3
Speċi mmirati u daqsijiet minimi tal-malji tax-xbieki
1. Għal kull wieħed mis-suddiviżjonijiet elenkati fl-Anness I, id-daqsijiet tal-malji tax-xbieki ammissibbli għal kull speċi mmirata għandhom ikunu kif definiti fl-Anness II għas-sajd bit-tkarkir, bit-tartarun Daniż u b'tagħmir simili u kif definiti fl-Anness III għas-sajd bl-għeżuli, bix-xbieki tat-tħabbil u bil-pariti. L-ebda parti mit-tagħmir jew mix-xbieki ma għandha jkollha d-daqs tal-malji inqas mill-iżgħar daqs tal-malji f'kull skala ta' daqsijiet tal-malji.
2. Il-perċentwali minima ta' l-ispeċi mmirati fost ir-riżorsi akwatiċi ħajjin li jinżammu abbord għal kull suddiviżjoni ġeografika u għal kull skala ta' daqsijiet tal-malji hija stabbilita fl-Anness II u fl-Anness III.
3. Matul kull vjaġġ ta' sajd meta jinġarru gangmi abbord, għandu jkun projbit li tinżamm abbord u li titniżżel l-art kwalunkwe kwantità ta' riżorsi akwatiċi ħajjin ħlief jekk mill-inqas 85 % tal-piż ħaj tagħha jikkonsisti minn molluski u/jew Furcellaria lumbricalis.
4. L-użu, f'xi suddiviżjoni, ta' għeżuli jew ta' xbieki tat-tħabbil b'daqsijiet tal-malji iżgħar minn dawk imsemmija fl-Anness III għandu jkun projbit.
5. Għandu jkun projbit l-użu, f'kull suddiviżjoni, ta' pariti b'daqs tal-malji, f'dik il-parti tax-xibka bl-akbar malji, li ma jikkorrispondix ma' waħda mill-kategoriji stabbiliti fl-Anness III ħlief jekk id-daqs tal-malji fil-parti tax-xibka bl-iżgħar malji jkun iżgħar minn 16 mm. Jekk id-daqs ta' l-iżgħar malji ikun inqas minn 16 mm, il-malji kollha ta' daqs akbar minn 16 mm għandhom jikkorrispondu għall-kategoriji stabbiliti fl-Anness III.
6. Għal kull vjaġġ ta' sajd, għandu jkun projbit li jitniżżlu l-art qabdiet li jkunu saru fis-suddiviżjonijiet elenkati fl-Anness I, u li nżammu abbord, meta ma jikkonformawx mal-kondizzjonijiet korrispondenti stabbiliti fl-Anness II jew l-Anness III.
Artikolu 4
Kalkolu ta' perċentwali ta' speċi mmirati
1. Il-perċentwali ta' speċi mmirati msemmija fl-Annessi II u III għandhom jiġu kalkolati bħala l-proporzjon skond il-piż ħaj ta' l-ispeċi kollha elenkati fl-Annessi II u III li jinżammu abbord wara li jiġu magħżula jew li jitniżżlu l-art.
2. Il-perċentwali ta' speċi mmirati u ta' speċi oħra għandha tinkiseb billi jiġi kalkolat it-total tal-kwantitajiet kollha ta' l-ispeċi mmirati u ta' speċi oħra elenkati fl-Annessi II u III li jinżammu abbord.
3. Għandu jittieħed kont tal-kwantitajiet ta' speċi elenkati fl-Annessi II u III li jkunu ġew trasbordati minn xi bastiment tas-sajd meta jiġu kalkolati l-perċentwali ta' speċi mmirati għal dak il-bastiment.
4. Il-perċentwali ta' speċi mmirati jistgħu jiġu kalkolati abbażi ta' kampjun rappreżentattiv wieħed jew aktar.
TAQSIMA II
Tagħmir attiv
Artikolu 5
Struttura tat-tagħmir tas-sajd
1. Ma għandu jintuża l-ebda apparat li jostakola jew li altrimenti jnaqqas id-daqs tal-malji ta' l-ixkora.
2. B'deroga mill-paragrafu 1, għandu jkun permess li jitwaħħal man-naħa ta' barra tal-parti ta' isfel ta' l-ixkora ta' kwalunkwe tagħmir attiv, xi kanvas, xibka jew materjal ieħor li jkollu l-għan li jipproteġiha jew inaqqas milli titgħarraq. Dan il-materjal għandu jkun imwaħħal biss tul it-truf ta' quddiem u tal-ġenb ta' l-ixkora.
3. B'deroga mill-paragrafu 1, għas-sajd bit-tkarkir, bit-tartarun Daniż jew b'tagħmir simili b'daqs tal-malji iżgħar minn 90 mm, għandu jkun permess li titwaħħal borża ta' rinforz man-naħa ta' barra ta' l-ixkora. Id-daqs tal-malji tal-borża tar-rinforz għandu jkun mill-inqas id-doppju ta' dak ta' l-ixkora u fl-ebda każ ma jkun inqas minn 80 mm.
Tista' titwaħħal borża ta' rinforz fil-postijiet li ġejjin:
(a)
fit-tarf ta' quddiem,
(b)
fit-tarf ta' wara, jew
(ċ)
fiċ-ċirkonferenza bejn in-naħa ta' wara u dik ta' quddiem.
Borża tar-rinforz tista' tinqafel
(a)
maċ-ċirkonferenza ta' l-ixkora u tal-biċċa ta' l-estensjoni madwar ringiela ta' malji; jew
(b)
fit-tul ma' ringiela waħda ta' malji.
4. B'deroga mill-paragrafu 1, għandu jkun permess li:
(a)
tintuża f'tagħmir attiv xibka bla ritorn jew flapper. Il-flapper tista' titwaħħal ġewwa l-ixkora jew inkella quddiem l-ixkora. Id-dispożizzjonijiet dwar l-iżgħar daqsijiet tal-malji stabbiliti fl-Anness II ma għandhomx japplikaw għall-flapper. Id-distanza mill-punt fuq quddiem fejn tkun imwaħħla l-flapper sat-tarf ta' wara ta' l-ixkora għandha tkun mill-inqas tliet darbiet daqs it-tul tal-flapper;
(b)
jitwaħħal man-naħa ta' barra ta' kwalunkwe parti ta' l-ixkora sensur maħsub għall-kejl tal-volum tal-qabdiet;
(ċ)
jintużaw għas-sajd bit-tkarkir, bit-tartarun Daniż jew b'tagħmir simili b'daqs tal-malji iżgħar minn 90 mm, ċineg ċirkolanti u ċinga ta' l-irfigħ imwaħħla man-naħa ta' barra ta' l-ixkora;
(d)
tintuża għas-sajd bit-tkarkir, bit-tartarun Daniż jew b'tagħmir simili b'daqs tal-malji ta' 90 mm jew akbar, ċinga ta' l-irfigħ waħda mwaħħla man-naħa ta' barra ta' l-ixkora;
(e)
jitwaħħlu sufruni fuq iż-żewġ ċmusi laterali ta' l-ixkora;
(f)
tintuża ċinga ta' wara mwaħħla man-naħa ta' barra ta' l-ixkora. Id-distanza bejn iċ-ċinga ta' wara u s-siegla ta' l-għeluq (codline) għandha tkun ta' daqs jew inqas minn 50 cm.
Artikolu 6
Strutturi projbiti speċifiċi
Għandu jkun projbit l-użu ta':
(a)
kwalunkwe xkora li fiha n-numru ta' malji, ugwalment imdaqqsa, madwar kwalunkwe ċirkonferenza ta' l-ixkora jiżdied min-naħa ta' quddiem għan-naħa ta' wara;
(b)
kwalunkwe estensjoni li ċ-ċirkonferenza tagħha, fi kwalunkwe punt, tkun iżgħar miċ-ċirkonferenza tat-tarf ta' quddiem nett ta' l-ixkora li magħha tkun imwaħħla l-estensjoni;
(ċ)
kwalunkwe xkora ta' daqs tal-malji ta' 32 mm jew akbar li jkollha fiha xi malji li mhumiex f'forma ta' djamant jew kwadri;
(d)
kwalunkwe xibka tat-tkarkir, tartarun Daniż jew tagħmir simili b'daqs tal-malji ta' 90 mm jew akbar li miegħu jkun hemm imwaħħla xkora b'mod ieħor milli meħjuta f'dik il-parti tax-xibka 'l quddiem mill-ixkora;
(e)
kwalunkwe xibka tat-tkarkir, tartarun Daniż jew tagħmir simili b'daqs tal-malji ta' 90 mm jew akbar b'aktar minn 100 malja djamant miftuħa u inqas minn 40 malja djamant miftuħa fi kwalunkwe ċirkonferenza ta' l-ixkora, bl-esklużjoni tal-parti mwaħħla jew taċ-ċmusi;
(f)
kwalunkwe xkora li t-tul imġebbed tan-nofs ta' fuq tagħha ma jkunx approssimament daqs it-tul imġebbed tan-nofs ta' isfel.
Artikolu 7
Selettività fis-sajd bit-tkarkir għall-merluzz
Il-Kummissjoni għandha, abbażi ta' parir mill-Kumitat Xjentifiku, Tekniku u Ekonomiku għas-Sajd, tippreżenta lill-Kunsill mhux aktar tard minn Settembru 2007 valutazzjoni tas-selettività għall-merluzz tat-tagħmir attiv li għalih il-merluzz ikun rikonoxxut bħala speċi mmirata.
TAQSIMA III
Tagħmir passiv
Artikolu 8
Dimensjonijiet u l-ħin ta' immersjoni
1. Meta s-sajd isir bl-użu ta' l-għeżuli, bix-xbieki tat-tħabbil jew bil-pariti, l-użu ta' aktar minn 9 km ta' xbieki għall-bastimenti b'tul totali ta' 12 m jew anqas u ta' 21 km ta' xbieki għall-bastimenti b'tul totali ta' aktar minn 12 m għandu jkun projbit.
2. Il-ħin ta' immersjoni tax-xbieki msemmija fil-paragrafu 1 ma għandux jaqbeż it-48 siegħa.
3. B'deroga mill-paragrafu 2, il-ħin ta' l-immersjoni tax-xbieki msemmija fil-paragrafu 1 meta s-sajd isir taħt il-kopertura tas-silġ ma għandux ikun limitat.
Artikolu 9
Restrizzjonijiet dwar xbieki tal-mitlaq
1. Mill-1 ta' Jannar 2008 'il quddiem, għandhom ikunu projbiti ż-żamma abbord, jew l-użu għas-sajd, ta' xbieki tal-mitlaq.
2. Fl-2006 u 2007, bastiment jista' jżomm abbord, jew juża għas-sajd, xbieki tal-mitlaq jekk ikun awtorizzat li jagħmel hekk mill-awtoritajiet kompetenti ta' l-Istat Membru li tiegħu itajjar il-bandiera.
3. Fl-2006 u 2007, in-numru massimu ta' bastimenti li jistgħu jkunu awtorizzati minn Stat Membru li jżommu abbord, jew jużaw għas-sajd, xbieki tal-mitlaq, ma jistax jaqbeż l-40 % u l-20 % rispettivament tal-bastimenti tas-sajd li kienu jużaw ix-xbieki tal-mitlaq matul il-perjodu mill-2001 sa l-2003.
4. B'deroga mill-paragrafu 3, fis-suddiviżjonijiet 25-32 in-numru massimu ta' bastimenti li jistgħu jkunu awtorizzati minn Stat Membru sabiex iżommu xbieki tal-mitlaq abbord jew sabiex jużawhom għas-sajd ma għandux jaqbeż l-40 % tal-bastimenti tas-sajd li użaw xbieki tal-mitlaq matul il-perjodu mill-2001 sa l-2003.
5. L-Istati Membri għandhom jikkomunikaw lill-Kummissjoni, sat-30 ta' April ta' kull sena, lista tal-bastimenti awtorizzati li jistagħdu bl-użu tax-xbieki tal-mitlaq.
Artikolu 10
Kondizzjonijiet għax-xbieki tal-mitlaq
1. Il-kaptan ta' bastiment tas-sajd li juża x-xbieki tal-mitlaq għandhu jżomm ġurnal ta' abbord li fih huwa għandu jirreġistra l-informazzjoni li ġejja ġurnata b'ġurnata:
(a)
it-tul totali tax-xbieki abbord:
(b)
it-tul totali tax-xbieki użati f'kull operazzjoni tas-sajd:
(ċ)
il-kwantità, id-data u l-pożizzjoni ta' qabdiet sekondarji ta' ċetaċji.
2. Il-bastimenti tas-sajd kollha li jużaw ix-xbieki tal-mitlaq għandhom iżommu abbord l-awtorizzazzjoni imsemmija fl-Artikolu 9(2).
TAQSIMA IV
Dispożizzjonijiet komuni dwar it-tagħmir u l-użu tiegħu
Artikolu 11
Determinazzjoni tad-daqs tal-malji u l-ħxuna ta' l-ispag
Għandu japplika r-Regolament tal-Kummissjoni (KE) Nru 129/2003 ta' l-24 ta’ Jannar 2003 li jippreskrivi regoli dettaljati sabiex jiġi stabbilit id-daqs tal-malji u l-ħxuna ta' l-ispag tax-xbiek tas-sajd (9).
Artikolu 12
L-ilħuq tal-perċentwali rekwiżiti ta' qabdiet
1. Il-kwantitajiet ta' riżorsi akwatiċi ħajjin maqbuda li jeċċedu l-perċentwali permessi speċifikati fl-Annessi II u III ma jistgħux jitniżżlu l-art iżda għandhom jintefgħu lura l-baħar qabel ma l-qabda titniżżel l-art.
2. Minkejja l-paragrafu 1, kull meta waqt vjaġġ ta' sajd xi bastiment jitlaq minn wieħed mill-gruppi ta' suddiviżjonijiet elenkati fl-Annessi II u III, il-perċentwali minima ta' speċi mmirati kif stabbilita fl-Annessi II u III li tkun maqbuda u miżmuma abbord minn dik iż-żona ġeografika għandha tintlaħaq fi żmien sagħtejn.
Artikolu 13
Kondizzjonijiet għall-użu tat-tagħmir
1. Tagħmir li ma jistax jintuża ġewwa żona ġeografika partikolari jew matul ċertu perjodu għandu jiġi stivat b'tali mod li ma jkunx lest sabiex jintuża fiż-żona projbita jew matul il-perjodu projbit. It-tagħmir ta' riżerva għandu jiġi stivat separatament u b'tali mod li ma jkunx lest sabiex jintuża.
2. It-tagħmir tas-sajd għandu jitqies li ma jkunx lest sabiex jintuża jekk:
(a)
fil-każ ta' xbieki tat-tkarkir, ta' tartaruni Daniżi u ta' tagħmir simili ħlief għat-tkarkir tal-par:
(i)
it-twavel tat-tkarkir ikunu marbuta sew man-naħa ta' ġewwa jew ta' barra tal-murata jew mal-gallows,
(ii)
il-gerlini jkunu maħlulin minn mat-twavel jew mill-piżijiet tat-tkarkir;
(b)
fil-każ ta' tkarkir bil-par il-piżijiet tan-naħa ta' barra ikunu maħlulin u stivati
(ċ)
fil-każ ta' lenez, għeżuli, xbieki tat-tħabbil u pariti:
(i)
ix-xbieki jkunu stivati taħt kopertura marbuta,
(ii)
il-lenez u s-snanar jinżammu f'kaxex magħluqa;
(d)
fil-każ ta' tartaruni xkora, il-fil prinċipali jew dak ta' isfel ikun maħlul minn mat-tartarun.
3. B'deroga mill-paragrafu 1, fejn jintuża tagħmir li jkollu l-merluzz (Gadus morhua) definit għalih bħala speċi mmirata skond l-Annessi II jew III, l-ebda tip ta' tagħmir ieħor ma għandu jinżamm abbord.
KAPITOLU III
DAQS MINIMU TAL-ĦUT IMNIŻŻEL L-ART
Artikolu 14
Kejl tal-ħut
1. Ħuta għandha titqies bħala taħt id-daqs indikat jekk tkun iżgħar mid-daqs minimu speċifikat fl-Anness IV għall-ispeċi relevanti u għaż-żona ġeografika relevanti.
2. Id-daqs ta' ħuta għandu jitkejjel mill-ponta tal-ħalq magħluq sat-tarf estrem tar-rixa tad-denb.
Artikolu 15
Żamma abbord ta' ħut taħt id-daqs
1. Ħut li jkun taħt id-daqs indikat ma għandux jinżamm abbord jew jiġi trasbordat, imniżżel l-art, trasportat, maħżun, mibjugħ, esibit jew offrut għall-bejgħ, iżda għandu jintefa' lura l-baħar minnufih.
2. Għall-ħut minbarra dawk definiti fl-Anness II bħala speċi mmirati għall-kategoriji ta' daqs tal-malji “iżgħar minn 16 mm” jew “16 sa 31 mm” maqbud bix-xbieki tat-tkarkir, bit-tartaruni Daniżi jew b'tagħmir simili ta' daqs tal-malji inqas minn 32 mm, jew b'tartaruni xkora, il-paragrafu 1 ma għandux japplika, bil-kondizzjoni li dawk il-ħut ma jiġux magħżula u ma jiġux mibjugħa, ma jiġux esibiti jew offruti għall-bejgħ għall-konsum uman.
KAPITOLU IV
RESTRIZZJONIJIET RELATATI MA' ĊERTI ŻONI, TIPI TA' SAJD JEW RIŻORSI AKWATIĊI ĦAJJIN
Artikolu 16
Żoni projbiti
Għandu jkun projbit tul is-sena kollha, li jsir sajd bi kwalunkwe tagħmir attiv fiż-żona ġeografika delimitata permezz ta' lossodromji (“rhumb lines”) bejn il-pożizzjonijiet li ġejjin, li għandhom jitkejlu skond is-sistema ta' koordinati WGS84:
1.
54° 23′ N, 14° 35′ E
2.
54° 21′ N, 14° 40′ E
3.
54° 17′ N, 14° 33′ E
4.
54° 07′ N, 14° 25′ E
5.
54° 10′ N, 14° 21′ E
6.
54° 14′ N, 14° 25′ E
7.
54° 17′ N, 14° 17′ E
8.
54° 24′ N, 14° 11′ E
9.
54° 27′ N, 14° 25′ E
10.
54° 23′ N, 14° 35′ E
Artikolu 17
Restrizzjonijiet fuq is-sajd għas-salamun u għat-trota tal-baħar
1. Iż-żamma abbord tas-salamun (Salmo salar) jew tat-trota tal-baħar (Salmo trutta) għandu jkun projbit:
(a)
mill-1 ta' Ġunju sal-15 ta' Settembru fl-ilmijiet tas-suddiviżjonijiet 22 sa 31,
(b)
mill-15 ta' Ġunju sat-30 ta' Settembru fl-ilmijiet tas-suddiviżjoni 32.
2. Iż-żona ta' projbizzjoni matul l-istaġun magħluq għandha tkun lil hinn minn erba' mili nawtiċi mkejla mil-linji bażi.
3. B'deroga mill-paragrafu 1, għandu jkun permess li jinżamm abbord salamun (Salmo salar) jew trota tal-baħar (Salmo trutta) maqbuda bi xbieki tan-nassa.
Artikolu 18
Restrizzjonijiet fuq sajd għas-sallur
Iż-żamma abbord ta' sallur maqbud bi kwalunkwe tagħmir attiv għandha tkun projbita tul is-sena kollha.
Artikolu 19
Restrizzjonijiet fuq il-ħatt ta' qabdiet li ma jkunux ġew magħżula
1. Qabdiet mhux magħżula għandhom jitniżżlu l-art biss fil-portijiet u fl-iskali fejn ikun operat programm ta' kampjunament imsemmi fil-paragrafu 2.
2. L-Istati Membri għandhom jiżguraw li jkun hemm fis-seħħ programm adegwat ta' kampjunament li jippermetti monitoraġġ effettiv tal-ħatt ta' qabdiet mhux magħżula skond l-ispeċi.
KAPITOLU V
MIŻURI SPEĊIFIĊI GĦALL-GOLF TA' RIGA
Artikolu 20
Permess tas-sajd speċjali
1. Sabiex isir sajd fis-suddiviżjoni 28-1, il-bastimenti għandhom ikollhom permess speċjali tas-sajd maħruġ skond l-Artikolu 7 tar-Regolament (KE) Nru 1627/94.
2. L-Istati Membri għandhom jiżguraw li l-bastimenti li nħarġilhom il-permess speċjali tas-sajd msemmi fil-paragrafu 1, jiġu inklużi f'lista, li jkun fiha l-isem u n-numru ta' reġistrazzjoni interna tagħhom, li titqiegħed għad-dispożizzjoni tal-pubbliku fuq website ta' l-Internet, li l-indirizz tiegħu jkun provdut minn kull Stat Membru lill-Kummissjoni u lill-Istati Membri.
3. Il-bastimenti inklużi fil-lista għandhom jissodisfaw il-kondizzjonijiet li ġejjin:
(a)
il-qawwa totali tal-magni (kW) tal-bastimenti fil-listi ma għandhiex tkun aktar minn dik osservata għal kull Stat Membru fis-snin 2000 - 2001 fis-suddiviżjoni 28-1; u
(b)
il-qawwa tal-magni ta' bastiment ma għandhiex tkun aktar minn 221 kilowatt (kW) fi kwalunkwe waqt.
Artikolu 21
Sostituzzjoni tal-bastimenti jew tal-magni
1. Kwalunkwe bastiment individwali fil-lista msemmija fl-Artikolu 20(2) jista' jiġi sostitwit b'bastiment jew bastimenti oħra, bil-kondizzjoni li:
(a)
tali sostituzzjoni ma twassalx għal żieda fit-total ta' qawwa tal-magni kif indikat fl-Artikolu 20(3)(a) fl-Istat Membru konċernat, u
(b)
il-qawwa tal-magni ta' kwalunkwe bastiment ta' sostituzzjoni ma taqbiżx il-221 kW fi kwalunkwe waqt.
2. Il-magna ta' kwalunkwe bastiment individwali inkluż fil-lista msemmija fl-Artikolu 20(2) tista' tiġi sostitwita, bil-kondizzjoni li:
(a)
is-sostituzzjoni ta' magna ma twassalx sabiex il-qawwa tal-magni tal-bastiment taqbeż il-221 kW fi kwalunkwe waqt, u
(b)
il-qawwa tal-magna ta' sostituzzjoni ma tkunx tali li s-sostituzzjoni twassal għal żieda fil-qawwa totali tal-magni kif indikat fl-Artikolu 20(3) (a) għall-Istat Membru konċernat.
Artikolu 22
Projbizzjoni tat-tkarkir
Fis-suddiviżjoni 28-1, is-sajd bit-tkarkir għandu jkun projbit f'ilmijiet ta' inqas minn 20 m fond.
KAPITOLU VI
DISPOŻIZZJONIJIET ĠENERALI
Artikolu 23
Tagħmir u prattika tas-sajd projbiti
1. Il-qbid ta' riżorsi akwatiċi ħajjin bl-użu ta' metodi li jinkorporaw l-użu ta' splussivi, ta' sustanzi velenużi jew stupefaċenti, ta' kurrent elettriku jew ta' kwalunkwe tip ta' projettili għandu jkun projbit.
2. Il-bejgħ, il-wiri jew l-offerta għall-bejgħ ta' riżorsi akwatiċi ħajjin maqbuda bl-użu ta' metodi msemmija fil-paragrafu 1 għandhom ikunu pprojbiti.
Artikolu 24
Riċerka xjentifika
1. Dan ir-Regolament ma għandux japplika għal operazzjonijiet ta' sajd imwettqa biss għall-fini ta' investigazzjonijiet xjentifiċi, suġġett għall-kondizzjonijiet li ġejjin:
(a)
l-operazzjonijiet ta' sajd għandhom jitwettqu bil-permess u taħt l-awtorità ta' l-Istat Membru jew l-Istati Membri konċernati,
(b)
l-Istat Membru jew l-Istati Membri li fl-ilmijiet tagħhom titwettaq ir-riċerka għandhom ikunu ġew mgħarrfa minn qabel dwar l-operazzjonijiet ta' sajd, u
(ċ)
il-bastiment li jwettaq l-operazzjonijiet ta' sajd irid iġorr abbord awtorizzazzjoni maħruġa mill-Istat Membru li tiegħu l-bastiment itajjar il-bandiera.
2. Minkejja l-paragrafu 1, ir-riżorsi akwatiċi ħajjin maqbuda għall-finijiet speċifikati fil-paragrafu 1 ma jistgħux jiġu mibjugħa, maħżuna, esibiti jew offruti għall-bejgħ, ħlief jekk:
(a)
jissodisfaw id-daqsijiet minimi għall-ħatt elenkati fl-Anness IV u, għar-riżorsi li għalihom ikunu ffissati l-opportunitajiet għas-sajd, tali opportunitajiet ma jkunux eżawriti; jew
(b)
jinbiegħu direttament għal finijiet diversi mill-konsum uman.
Artikolu 25
Stokkjar mill-ġdid artifiċjali u trapjant
Dan ir-Regolament ma għandux japplika għal operazzjonijiet ta' sajd imwettqa biss għall-fini ta' stokkjar mill-ġdid artifiċjali jew ta' trapjant ta' riżorsi akwatiċi ħajjin li jitwettqu bil-permess u taħt l-awtorità ta' l-Istat Membru jew ta' l-Istati Membri konċernati. Meta l-istokkjar mill-ġdid artifiċjali jew it-trapjant jitwettqu fl-ilmijiet ta' Stat Membru jew ta' Stati Membri oħra, l-Istati Membri kollha konċernati għandhom ikunu mgħarrfa minn qabel.
Artikolu 26
Miżuri meħuda minn Stati Membri applikabbli biss għal bastimenti tas-sajd li jtajru l-bandiera tagħhom
1. L-Istati Membri jistgħu, għall-konservazzjoni u l-immaniġġar ta' l-istokkijiet jew sabiex inaqqsu l-effett tas-sajd fuq l-ekosistema tal-baħar, jieħdu miżuri tekniċi maħsuba sabiex jillimitaw l-opportunitajiet ta' sajd li:
(a)
jissupplementaw miżuri disposti fir-Regolamenti Komunitarji dwar is-sajd; jew
(b)
imorru lil hinn mir-rekwiżiti minimi stabbiliti fir-Regolamenti Komunitarji dwar is-sajd.
2. Il-miżuri msemmija fil-paragrafu 1 għandhom japplikaw biss għas-sajjieda ta' l-Istati Membri konċernati u għandhom ikunu kompatibbli mal-liġi Komunitarja.
3. L-Istat Membru konċernat għandu jikkomunika mingħajr dewmien tali miżuri lill-Istati Membri l-oħra u lill-Kummissjoni.
4. L-Istati Membri għandhom jipprovdu lill-Kummissjoni, fuq talba tagħha, bl-informazzjoni kollha meħtieġa għall-valutazzjoni jekk il-miżuri jikkonformawx mal-kondizzjonijiet stabbiliti fil-paragrafu 1.
5. Jekk il-Kummissjoni tikkonkludi li l-miżuri ma jikkonformawx mal-kondizzjonijiet stabbiliti fil-paragrafu 1, hija għandha tadotta deċiżjoni li titlob lill-Istat Membru jirtira jew jimmodifika l-miżuri.
Artikolu 27
Valutazzjoni xjentifika tat-tipi ta' tagħmir
Sa l-1 ta' Jannar 2008, il-Kummissjoni għandha tiżgura li ssir valutazzjoni xjentifika ta' l-effetti ta' l-użu b'mod partikolari ta' l-għeżuli, pariti u xbieki tat-tħabbil fuq ċetaċji u li l-konklużjonijiet tagħha jiġu preżentati lill-Parlament Ewropew u lill-Kunsill.
KAPITOLU VII
DISPOŻIZZJONIJIET FINALI
Artikolu 28
Regoli implementattivi
Għandhom jiġu adottati regoli dettaljati għall-implementazzjoni ta' dan ir-Regolament skond il-proċedura msemmija fl-Artikolu 30(2) tar-Regolament (KE) Nru 2371/2002.
Artikolu 29
Emendi lill-Annessi
Għandhom jiġu adottati emendi għall-Anness I u għall-Appendiċi 1 u 2 ta' l-Anness II skond il-proċedura msemmija fl-Artikolu 30(3) tar-Regolament (KE) Nru 2371/2002.
Artikolu 30
Emendi lir-Regolament (KE) Nru 1434/98
Ir-Regolament (KE) Nru 1434/98 huwa b'dan emendat kif ġej:
1)
fl-Artikolu 1, il-paragrafu 2 għandu jiġi mħassar;
2)
fl-Artikolu 2, il-paragrafi 2 u 3 għandhom jiġu mħassra;
3)
fl-Artikolu 3, il-paragrafu 1 għandu jiġi mibdul b'dan li ġej:
“1. Il-qabdiet ta' l-aringi li jinqabdu:
-
fir-Reġjuni 1 u 2 bi xbieki mkarkra li d-daqs ta' l-iżgħar toqob tagħhom ikun ta' 32 mm jew akbar jew,
-
fir-Reġjun 3 bi xbieki mkarkra li d-daqs ta' l-iżgħar toqob tagħhom ikun ta' 40 mm jew akbar jew,
-
fir-Reġjuni 1 jew 2 jew 3 bi kwalunkwe tagħmir tas-sajd minbarra bi xbieki mkarkra,
ma għandhomx jinħattu ħlief għall-konsum dirett tal-bniedem sakemm ma jkunux l-ewwel ġew offruti għall-bejgħ għall-konsum dirett tal-bniedem u ma jkunx instab xerrej għalihom.”
;
4)
fl-Artikolu 3, il-paragrafu 2 għandu jiġi mibdul b'dan li ġej:
“2. Madankollu, l-aringi li jinqabdu bi kwalunkwe tagħmir tas-sajd taħt il-kondizzjonijiet speċifikati fl-Artikolu 2 jistgħu jinħattu għal skopijiet oħra minbarra dak tal-konsum dirett tal-bniedem.”
Artikolu 31
Taħsir
Ir-Regolament (KE) Nru 88/98 huwa b'dan imħassar.
Kull referenza għar-Regolament imħassar għandha tiġi mifhuma bħala referenza għal dan ir-Regolament u għandha tinqara skond it-Tabella ta' Korrelazzjoni fl-Anness V.
Artikolu 32
Dħul fis-seħħ
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu japplika mill-1 ta' Jannar 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar 21 ta' Diċembru 2005.